钦定古今图书集成/明伦汇编/氏族典/第340卷 > 刘珫
## 钦定古今图书集成/明伦汇编/氏族典/第340卷 > 刘珫

按《金史刘玑传》：“玑兄珫，字伯玉，幼名太平，以功臣子
补阁门祗候。海陵篡立，斥居乡里。世宗即位，珫昼夜
兼驰上谒，以为护卫，往招宗叙、白彦敬、纥石烈志宁，
皆相继来附。还报，上喜，呼其小字而谓之曰：‘太平所
至，庶几能赞朕太平矣’。”改御院通进。丁母忧，起复，三
迁武库署令。车驾幸西京，留珫为中都总管判官，再
转近侍局使，迁太子少詹事。未几，为陕西统军都监，
召为同知宣徽院事，迁太子詹事，转宣徽使。以疾求
补外，除定海军节度使，卒官。